Stephen Hawking
Stephen Hawking var en britisk teoretisk fysiker, som var professor ved University of Cambridge 1979-2009.
Stephen Hawking ydede betydelige bidrag inden for kosmologi og generel relativitetsteori, specielt til forståelse af sorte hullers egenskaber. I forsøget på at formulere en termodynamik for sorte huller fandt han i 1974, at disse må udsende en stadig strøm af partikler; fænomenet er siden blevet kaldt Hawkingstråling.
Stephen Hawking skrev også populærvidenskabelige bøger, bl.a. Hawkings univers (1988, oversat til dansk 1988), som fik stor international interesse. Sammen med datteren Lucy Hawking skrev han bøger for unge, der blander videnskaben med romanen, bl.a. George's Secret Key to the Universe (2008, dansk oversættelse: Gustavs hemmelige vej til Universet, 2008).
Som student blev Stephen Hawking ramt af sygdommen amyotrofisk lateralsklerose, som lammede ham, bandt ham til en kørestol og fratog ham evnen til at tale.
Stephen Hawking er biograferet i filmen The Theory of Everything (2014, Teorien om alting).